হানিফউদ্দিন মিয়া

**মো.  হানিফউদ্দিন মিয়া** (১ নভেম্বর ১৯২৯ — ১১ মার্চ ২০০৭) ছিলেন একজন বাংলাদেশী পদার্থবিজ্ঞানী এবং গণিতবিদ। তিনি বাংলাদেশের (তৎকালীন পূর্ব পাকিস্তান) প্রথম কম্পিউটার প্রোগ্রামার হিসেবে স্বীকৃত। ১৯৬৪ সালে ঢাকা পরমাণু শক্তি কেন্দ্রে স্থাপিত দেশের প্রথম কম্পিউটার আইবিএম ১৬২০ পরিচালনার জন্য যে কজন বিশেষজ্ঞকে প্রশিক্ষণ দেওয়া হয়েছিল, তিনি তাদের মধ্যে অন্যতম এবং প্রধান প্রোগ্রামার ছিলেন।

## প্রারম্ভিক জীবন
হানিফউদ্দিন মিয়া ১৯২৯ সালের ১ নভেম্বর নাটোর জেলার সিংড়া উপজেলার ১০ নং চৌগ্রাম ইউনিয়নের হুলহুলিয়া গ্রামে জন্মগ্রহণ করেন। স্কুলশিক্ষক বাবা রজব আলী তালুকদার ও মা নজিরন বিবির দুই ছেলে ও এক কন্যাসন্তানের মধ্যে হানিফউদ্দিন মিয়া ছিলেন জ্যেষ্ঠ। সংসারে অভাব না থাকলেও উচ্চশিক্ষার জন্য তাকে জায়গির থাকতে হয়েছিল।

## শিক্ষা জীবন
তিনি ১৯৪৬ সালে কলকাতা বিশ্ববিদ্যালয়ের অধীনে ম্যাট্রিকুলেশন পাস করেন। এরপর ১৯৪৮ সালে তিনি ঢাকা বিশ্ববিদ্যালয়ের অধীনে আইএসসি (বর্তমান এইচএসসি) পরীক্ষায় প্রথম বিভাগে উত্তীর্ণ হন। এরপর স্নাতক পর্যায়ে পড়াশোনা শেষে ১৯৫১ সালে তিনি বিএসসি পরীক্ষায় প্রথম শ্রেণিতে প্রথম স্থান অধিকার করেন। ১৯৫২ সালে তিনি ঢাকা বিশ্ববিদ্যালয় থেকেই ফলিত গণিতে স্নাতকোত্তর (এমএসসি) সম্পন্ন করেন। এই পরীক্ষায় তিনি অসামান্য মেধার স্বাক্ষর রেখে প্রথম শ্রেণিতে প্রথম স্থান অর্জন করেন এবং স্বর্ণপদকে ভূষিত হন।

প্রাতিষ্ঠানিক শিক্ষা সম্পন্ন করার পর উচ্চতর প্রশিক্ষণের উদ্দেশ্যে তিনি বিদেশে পাড়ি জমান। ১৯৬০ সালে তিনি তৎকালীন চেকোস্লোভাকিয়ার প্রাগে অবস্থিত 'ইনস্টিটিউট অব ইনফরমেশন থিওরি অ্যান্ড অটোমেশন' এবং 'চেকোস্লোভাক একাডেমি অব সায়েন্সেস' থেকে অ্যানালগ ও ডিজিটাল কম্পিউটার প্রোগ্রামিংয়ের ওপর প্রশিক্ষণ গ্রহণ করেন। ১৯৬৪ সালে তিনি যুক্তরাষ্ট্রের ম্যাসাচুসেট্‌স ইনস্টিটিউট অব টেকনোলজির (এমআইটি) কম্পিউটার সেন্টার থেকে সিস্টেম অ্যানালাইসিস, নিউমারাল ম্যাথমেটিকস, অ্যাডভান্সড কম্পিউটার প্রোগ্রামিং এবং অপারেশন রিসার্চের ওপর প্রশিক্ষণ লাভ করেন। পরবর্তীতে, ১৯৭৫ সালে তিনি লন্ডনের আইবিএম রিসার্চ সেন্টার থেকে অপারেটিং সিস্টেম ও সিস্টেম প্রোগ্রামিং বিষয়েও উচ্চতর প্রশিক্ষণ গ্রহণ করেন।

## কর্মজীবন
থাম্ব|আইবিএম ১৬২০ কম্পিউটারে কাজ করছেন মো. হানিফউদ্দিন মিয়া।
মো. হানিফউদ্দিন মিয়া বাংলাদেশের কম্পিউটার প্রযুক্তির প্রাথমিক যুগের অন্যতম পথিকৃৎ হিসেবে পরিচিত। ১৯৬৪ সালে যুক্তরাষ্ট্র সরকার তদানীন্তন পাকিস্তানকে উপহার হিসেবে একটি 'আইবিএম-১৬২০' (IBM-1620) মডেলের কম্পিউটার প্রদান করে। প্রাথমিকভাবে এটি পশ্চিম পাকিস্তানের লাহোরে অবস্থিত পাকিস্তান পরমাণু শক্তি কমিশনে স্থাপনের সিদ্ধান্ত নেওয়া হয়েছিল এবং সে অনুযায়ী করাচি সমুদ্রবন্দরে পাঠানোর পরিকল্পনা করা হয়েছিল। কিন্তু পশ্চিম পাকিস্তানে এটি পরিচালনার জন্য কোনো প্রশিক্ষিত প্রোগ্রামার পাওয়া যায়নি। এমতাবস্থায় কর্তৃপক্ষ বিদেশে প্রশিক্ষণপ্রাপ্ত হানিফউদ্দিন মিয়াকে লাহোরে যাওয়ার প্রস্তাব দেয়। কিন্তু মাতৃভূমির প্রতি গভীর অনুরাগের কারণে তিনি নানা প্রলোভন সত্ত্বেও সেখানে যেতে অস্বীকৃতি জানান। তার এই অনড় অবস্থানের কারণে পাকিস্তান সরকার করাচির পরিবর্তে কম্পিউটারটি চট্টগ্রাম সমুদ্রবন্দরে পাঠাতে বাধ্য হয়। পরবর্তীতে এটি ঢাকা আণবিক শক্তি কমিশনের কার্যালয়ে স্থাপিত হয় এবং হানিফউদ্দিন মিয়ার হাত ধরেই এ ভূখণ্ডে কম্পিউটারের আনুষ্ঠানিক যাত্রা শুরু হয়।

পরবর্তীকালে তিনি বাংলাদেশ আণবিক শক্তি কমিশনের 'কম্পিউটার সার্ভিস ডিভিশন'-এর পরিচালক হিসেবে দায়িত্ব পালন করেন। দেশের গণ্ডি পেরিয়ে তিনি আন্তর্জাতিক অঙ্গনেও কাজ করেছেন; ১৯৭৫ থেকে ১৯৮০ সাল পর্যন্ত তিনি আন্তর্জাতিক পরমাণু শক্তি সংস্থায় সিস্টেম অ্যানালিস্ট হিসেবে কর্মরত ছিলেন। পেশাগত জীবনে তিনি বিভিন্ন প্রতিষ্ঠানে গণিতশাস্ত্র ও কম্পিউটার বিষয়ে শিক্ষকতা করেছেন। এর অংশ হিসেবে ১৯৮৮ সালে তিনি ঢাকা বিশ্ববিদ্যালয়ের গণিত বিভাগে খণ্ডকালীন শিক্ষক হিসেবে যুক্ত ছিলেন। এছাড়াও তিনি 'বাংলাদেশ গণিত সমিতি'র অন্যতম প্রতিষ্ঠাতা সদস্য।

বহুভাষাবিদ হানিফউদ্দিন মিয়া বাংলা ও ইংরেজি ছাড়াও উর্দু, আরবি, হিন্দি, জার্মান ও রুশ ভাষায় দক্ষ ছিলেন। ১৯৯৭ সালের এপ্রিলে বাংলাদেশ টেলিভিশনে সম্প্রচারিত দেশের প্রথম কম্পিউটার বিষয়ক একটি অনুষ্ঠানে তথ্যপ্রযুক্তিবিদ মোস্তাফা জব্বার তার একটি সাক্ষাৎকার গ্রহণ করেন। সেই সাক্ষাৎকারেই এই নিভৃতচারী ও অমায়িক ব্যক্তিত্ব দেশে প্রথম কম্পিউটার আসার ঐতিহাসিক প্রেক্ষাপট জনসম্মুখে তুলে ধরেন।

## ব্যক্তিগত জীবন
পারিবারিক জীবনে হানিফউদ্দিন মিয়া স্ত্রী ফরিদা বেগম এবং এক পুত্র ও দুই কন্যাসন্তানের জনক। তার পুত্র শরীফ হাসান সুজা পেশায় একজন প্রকৌশলী, যিনি দীর্ঘ ২৩ বছর সিমেন্স বাংলাদেশে কর্মরত ছিলেন এবং বর্তমানে একটি বেসরকারি হাউজিং কোম্পানিতে কাজ করছেন। তার এক কন্যা ডোরা শিরিন পেশায় একজন চিকিৎসক এবং অপর কন্যা নিতা শাহীন গৃহিণী।
## মৃত্যু
হানিফউদ্দিন মিয়া ১১ মার্চ ২০০৭ সালে ৭৭ বছর বয়সে মৃত্যুবরণ করেন।
## উত্তরাধিকার
দেশে ব্যবহৃত প্রথম কম্পিউটারটি ২০০১ সালে ঢাকার আগারগাঁওস্থ জাতীয় বিজ্ঞান ও প্রযুক্তি জাদুঘরে সংরক্ষণের ব্যবস্থা করা হয়। এর আগে, ২০০০ সালে হানিফউদ্দিন মিয়া তার নিজ গ্রাম হুলহুলিয়া উচ্চবিদ্যালয়ে দুটি আইবিএম ডেস্কটপ কম্পিউটার উপহার দেন। তার এই উদ্যোগের ফলে ঐ গ্রামে তথ্য প্রযুক্তি শিক্ষার প্রসার ঘটে। পরবর্তীতে গ্রামটি থেকে চিকিৎসকদের পাশাপাশি শতাধিক প্রকৌশলী তৈরি হয়েছেন, যা তার দূরদর্শী উদ্যোগেরই ফসল।

## সম্মাননা ও স্বীকৃতি
থাম্ব|বাংলাদেশের প্রথম কম্পিউটার প্রোগ্রামার মো. হানিফউদ্দিন মিয়া (১৯২৯-২০০৭) উপলক্ষে প্রকাশিত স্মারক ডাকটিকেট।
১৭ জুন ২০১৫ সালে, বাংলাদেশের প্রথম কম্পিউটার প্রোগ্রামার হিসেবে অসামান্য অবদানের স্বীকৃতিস্বরূপ তথ্য ও যোগাযোগ প্রযুক্তি বিভাগ এবং বাংলাদেশ কম্পিউটার সমিতি আয়োজিত 'বাংলাদেশ আইসিটি এক্সপো'-তে তাকে মরণোত্তর সম্মাননা প্রদান করা হয়। তৎকালীন অর্থমন্ত্রী আবুল মাল আবদুল মুহিত তার পরিবারের হাতে এই সম্মাননা স্মারক তুলে দেন।

৩১ অক্টোবর ২০১৯ সালে, ঢাকার বাংলাদেশ ডাক অধিদপ্তর মিলনায়তনে তার স্মরণে ১০ টাকা মূল্যমানের স্মারক ডাকটিকিট অবমুক্ত করা হয়। উক্ত অনুষ্ঠানে‌ ডাক ও টেলিযোগাযোগ মন্ত্রী মোস্তাফা জব্বার হানিফউদ্দিন মিয়াকে ‘জাতীয় বীর’ হিসেবে অভিহিত করেন এবং তার জীবনী পাঠ্যপুস্তকে অন্তর্ভুক্ত করার দাবি জানান।

## তথ্যসূত্র

বিষয়শ্রেণী:১৯২৯-এ জন্ম
বিষয়শ্রেণী:২০০৭-এ মৃত্যু
বিষয়শ্রেণী: বাংলাদেশী প্রকৌশলী
বিষয়শ্রেণী:বাংলাদেশী কম্পিউটার প্রোগ্রামার
বিষয়শ্রেণী:নাটোর জেলার ব্যক্তি
বিষয়শ্রেণী:বাংলাদেশী শিক্ষাবিদ
বিষয়শ্রেণী:বাংলাদেশী পদার্থবিজ্ঞানী
বিষয়শ্রেণী:বাংলাদেশী বিজ্ঞানী
বিষয়শ্রেণী:ঢাকা বিশ্ববিদ্যালয়ের প্রাক্তন শিক্ষার্থী
বিষয়শ্রেণী:কলকাতা বিশ্ববিদ্যালয়ের প্রাক্তন শিক্ষার্থী